Hosszabb lesz a győri Könyvszalon
A hagyományosnál egy nappal hosszabb lesz idén a Győri Könyvszalon. A vidék legnagyobb könyves eseményét, amelyet ezúttal nulladik nap előz meg, október 25. és 27. között rendeznek meg, immár tizenharmadik alkalommal.
A szervezők tájékoztatása szerint ismét a Győri Nemzeti Színház épülete ad otthont az eseménynek, amelyen 46 kiadó vonultatja fel kínálatát, de városszerte egy tucat más helyszínen várják könyvbemutatók, koncertek, színházi előadások, játszóházak, konferenciák a közönséget.

Az idei könyvszalon különlegessége az október 24-i csütörtöki nulladik nap lesz: a Weöres Sándor születésének századik évfordulója alkalmából rendezett programoknak a Dr. Kovács Pál Megyei Könyvtár és Közösségi Tér ad otthont. Aznap 9 órától versjátszóház várja a kicsiket, majd versbarangolás kezdődik, és egészen estig előadásokkal és megzenésített versekkel emlékeznek meg a költőről. A könyvtár által indított fotópályázat eredményhirdetését 17 órakor tartják, a versenyzőknek Weöres Sándor Rongyszőnyeg című ciklusához kellett illusztrációt készíteniük.

Október 25-én pénteken délelőtt a megnyitó során adják át az idei könyvszalon alkotói díját, amelyet Lackfi János József Attila-díjas költő vehet át. A Győri Könyvszalon programjában helyet kapott a Sebő együttes Weöres-koncertje, a Muzsikás jubileumi fellépése Petrás Máriával vagy Tolcsvay László és Béla Magyar Miséje.

A könyvszalon szerzői között megjelenik Várady Szabolcs, Háy János, Czigány György, Szentmihályi Szabó Péter, Kiss Judit Ágnes, Horváth Viktor, Bán Mór, Kádár Annamária, Frei Tamás, Bárdos András, Vámos Miklós, Veiszer Alinda, D. Tóth Kriszta, és számos győri szerzővel is találkozhat a programokra ellátogató közönség.
Belföld